د اسلام اباد په دروازه د دوه اوونو راهسې احتجاجي ناسته دوام لري
د پاکستان پلازمينې اسلام اباد په دروازه کې د دوه اوونو راهسې د تندروه مذهبي ډلې احتجاجي ناسته دوام لري، او د کورنو چارو مرکزي وزير احسن اقبال وايي د احتجاجي ناستې د لارې د پاکستان ننداره جوړه شوې ده.
کراچۍ — احسن اقبال نن د اسلام اباد هائيکورټ ته حاضر شوی او د عدالت نه يې په احتجاج د ناستو خلکو سره د خبرو دپاره د ۲۴ نه ۴۸ ساعتونو پورې نور وخت غوښتی دی. نوموړي وزير عدالت ته د حاضرېدو وروستو مطبوعاتو سره خبرو کې وويل ځينې سازشي خلک پاکستان کې يو ځل بيا د لاهور د ماډل د ټاؤن او اسلام اباد د سور جومات (لال مسجد) په رنګ پېښې کول غواړي. هغه وويل نن د دوشنبې په ورځ يې بيا علما او مشران راغوښتي چې د احتجاج کوونکو سره خبرو وکړي. نن د اسلام اباد عدالت د اسلام اباد چارواکي او د کورنو چارو وزير غوښتي ؤ چې ولې د عدالت په حکم عمل نه دی شوی. عدالت د اسلام اباد پوليس مشر، کمشنر او مرستيال کمشنر باندې غصه کړې چې ولې احتجاجي کوونکي نه دي لرې کړی شوي نوموړي ويلي دا انتظامیې د جوړ جاړي نتيجه ده. عدالت د چارواکو نه د عدالت د حکم نه عملي کولو ځواب هم غوښتی دی. احسن اقبال د يکشنې یا اتوار په ورځ ويلي ؤ د دوي سره داسې معلومات دي چې په احتجاج کوونکو کې ځينې د تشدد لاره خپلول غواړي چې وروستو يې د خپلو سیاسي ګټو لپاره وکاروي. د اسلام اباد په دروازه او پېنډۍ ښار ترمنځ فېض اباد کې په مرکزي سړک د تحريک لبېک يا رسول الله ډلې او سني تحريک احتجاجي ناسته روانه ده. د اسلام اباد هائيکورټ جج جسټس شوکت عزيز صديقي د جمعې په ورځ حکم کړی ؤ چې د اسلام اباد انتظاميه دې په احتجاج ناست خلک لري کړي. احتجاج کوونکو د عدالت د حکم منلو نه انکار کړی او د هغې وروستو د کورنو چارو وزير په احتجاج کوونکو په پرامنه ډول د احتجاج ختموولو کړی او خبرې اترې يې هم ورسره شوې خو ناکامه شوې وې. احتجاجي ډلې د ختم نبوت په اړوند د ائيني مادو چېړولو په ضد احتجاجي ناسته پېل کړې خو وروستو د پاکستان پارلیمان دغه بدلون بيرته اخستی او بدلون ته يې غلطي ويلې وه. راپورونه وايي په احتجاجي پرلت ناست خلک د قانون د مرکزي وزير زاهدحامد او د پنجاب د قانون وزير راناثناالله د چوکو نه لرې کولو په غوښتنه ټينګ ولا ړی. د فېض اباد د احتجاجي ناستې له امله د اسلام اباد او پېنډۍ ترمنځ مرکزي سړک بند دی د کوم له امله چې د زرګونو په شمېره کې خلک د ستونزو سره مخ دي. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.